Na temelju članka 35. Statuta Osnovne škole Molve, KLASA: 012-03/19-01/02, URBROJ: 2137-39-19-1 od 27. veljače 2019., Školski odbor Osnovne škole Molve na 31. sjednici održanoj dana 20. veljače 2020. godine donio je

**PRAVILNIK**

**o stjecanju i korištenju vlastitih prihoda ostvarenih obavljanjem poslova na tržištu**

I. OPĆE ODREDBE

Članak 1.

1. Ovim se Pravilnikom regulira način stjecanja i korištenje prihoda ostvarenih obavljanjem poslova na tržištu koji se ne financiraju iz državnog proračuna te druga pitanja vezana uz korištenje vlastitih prihoda.
2. Škola može vlastite prihode ostvarivati samo djelatnostima koje ne štete ostvarenju osnovnih zadaća Škole.
3. Izrazi koji se koriste u ovom Pravilniku, a imaju rodno značenje, koriste se neutralno i odnose se jednako na muški i ženski spol.

Članak 2.

1. Vlastiti prihodi iz članka 1. ovog Pravilnika su prihodi nastali obavljanjem djelatnosti i to:
2. Iznajmljivanjem prostora i opreme
3. Prodajom vlastitih proizvoda učeničke zadruga
4. Prodajom starog papira
5. Škola može iznajmiti dio prostora koji nisu neophodni za nesmetano obavljanje osnovne djelatnosti. Za iznajmljivanje prostora potrebno je prethodno dobiti suglasnost osnivača i/ili Školskog odbora.
6. Vlastiti prihodi iz stavka 1. ovog članka naplaćuju se sukladno Proceduri naplate prihoda te Pravilniku o korištenju sportske dvorane Osnovne škole Molve.

Članak 3.

1. Troškovi vlastite djelatnosti moraju se u cijelosti pokriti prihodima ostvarenim kroz tu djelatnost.
2. Ravnatelj u ime Škole sklapa poslove i potpisuje ugovore kojima se ostvaruju prihodi na tržištu obavljanjem vlastite djelatnosti.

II. KORIŠTENJE I RASPODJELA VLASTITIH PRHODA

Članak 4.

1. Predmet korištenja vlastitih prihoda u smislu ovog Pravilnika odnosi se isključivo na naplaćeni iznos vlastitih prihoda.

Članak 5.

1. Vlastiti prihodi iz ovog Pravilnika koriste se za pokriće rashoda vlastite djelatnosti te za unaprjeđenje osnovne djelatnosti.
2. Rashodi vlastite djelatnosti su: motorni benzin i dizel gorivo, materijal i usluge za tekuće i investicijsko održavanje, nabava opreme, sitnog inventara, tuzemne članarine te ostali nespomenutih rashoda poslovanja.
3. Vlastiti prihodi mogu se koristiti i za pokriće ostalih rashoda uz prethodnu suglasnost Školskog odbora.
4. Vlastiti prihodi po svakoj djelatnosti raspodjeljuju se financijskim planom Škole.

III. PRAĆENJE VLASTITIH PRIHODA

Članak 6.

1. Za djelatnosti koje se uređuju ovim Pravilnikom računovodstvo Škole dužno je u knjigovodstvu osigurati podatke pojedinačno po vrstama prihoda i primitaka, rashoda i izdataka, kao i o stanju imovine, obaveza i izvora vlastitih prihoda
2. Po odluci Osnivača Škola se izuzima od obveze uplate vlastitih prihoda u nadležni proračun.
3. Ako su vlastiti prihodi uplaćeni u nižem opsegu nego je iskazano u financijskom planu Škola može preuzeti i plaćati obveze samo u visini stvarno uplaćenih, odnosno raspoloživih sredstava.
4. Uplaćeni i preneseni, a manje planirani vlastiti prihodi mogu se izvršavati iznad iznosa utvrđenih u financijskom planu, a do visine uplaćenih, odnosno prenesenih sredstava.
5. Uplaćeni i preneseni, a neplanirani vlastiti prihodi mogu se koristiti prema naknadno utvrđenim aktivnostima, projektima u proračunu uz prethodnu suglasnost osnivača.
6. Vlastiti prihodi naplaćeni tijekom jedne godine koji se ne utroše za pokrivanje troškova sukladno ovome Pravilniku u toj kalendarskoj godini prebacit će se u sljedeću kalendarsku godinu za podmirenje iste vrste troškova.

Članak 7.

1. Ovaj pravilnik stupa na snagu danom donošenja.

KLASA: 003-05/20-01/01 Predsjednik Školskog odbora:

URBROJ: 2137-39-20-1 Darko Pintar

Molve, 20.02.2020.